[pic] | KOMISIA EURÓPSKYCH SPOLOČENSTIEV | Brusel, 23.7.2008 KOM(2008) 496 v konečnom znení SPRÁVA KOMISIE EURÓPSKEMU PARLAMENTU A RADE o riadení fondov EÚ v Bulharsku 1. ÚVOD Bulharsko dostalo značnú finančnú a technickú podporu od Európskej únie v predvstupovom období a je naďalej oprávnené na vysoké objemy finančnej podpory v rámci súčasného finančného výhľadu 2007 – 2013 (z toho 6,852 mld EUR iba zo štrukturálnych fondov). Predvstupová pomoc – programy PHARE, SAPARD (poľnohospodárstvo) a ISPA (infraštruktúra) – a dočasná finančná pomoc na základe aktu o pristúpení – Prechodný fond, Hotovostný a schengenský fond – boli určené na pomoc Bulharsku pri konsolidácii socio-ekonomickej reformy a na prípravu prijímania väčších objemov pomoci zo štrukturálnych fondov. Tieto programy sa nachádzajú v rôznych štádiách implementácie, ale nie všetky finančné prostriedky boli zmluvne uzavreté a vyplatiť sa majú ešte značné sumy. Štrukturálne fondy a ďalšie programy (napríklad Schengenský fond) patriace do súčasného finančného výhľadu sú v začiatočnej fáze implementácie, pričom sa uskutočnili iba zálohové platby. Hoci špecifické spôsoby realizácie jednotlivých programov sa líšia, existujú spoločné normy pre riadenie a kontrolu, ktoré sa musia dodržiavať. Musia sa napríklad dôsledne dodržiavať postupy obstarávania (napríklad pri vyhlasovaní verejnej súťaže, vyhodnocovaní ponúk a zadávaní zákazky) a musí sa vykonávať prísna finančná kontrola. Finančné prostriedky Európskej únie sa uvoľňujú až po preukázaní a overení riadneho finančného hospodárenia. Bulharsko zaznamenáva ťažkosti v mnohých z týchto programoch a musí preukázať, že sú ustanovené štruktúry zaisťujúce riadne finančné riadenie a že tieto štruktúry účinne pracujú. Výkonnosť verejnej správy je slabá. Okrem toho sa vyskytli aj závažné obvinenia z nezrovnalostí, ako aj podozrenia z podvodu a konfliktu záujmov pri zadávaní zákaziek. Vyšetrovania vykonané Európskym úradom pre boj proti podvodom OLAF, zamerané na riadenie fondov EÚ, viedli k pozastaveniu čerpania predvstupových fondov a k zmrazeniu platieb v rámci ďalších finančných nástrojov. Európska komisia, vychádzajúc zo svojej zodpovednosti za plnenie rozpočtu podľa zmluvy, a najmä so zreteľom na potrebu riadneho finančného hospodárenia s finančnými prostriedkami EÚ a dodržiavania správnosti výdavkov určených v rozpočte EÚ, pokladá za nevyhnutné informovať Európsky parlament a Radu, teda rozpočtový orgán, o situácii v Bulharsku, o krokoch, ktoré prijíma Komisia, a o nápravných opatreniach, ktoré prijímajú, alebo by mali prijať bulharské orgány. Táto správa nie je vyčerpávajúca, skúma sa však v nej situácia v hlavných programoch finančnej podpory, uvádza sa prehľad doteraz prijatých opatrení a navrhujú sa ďalšie kroky. Situácia je vážna. Bulharská vláda, vedomá si rozmerov daného problému, nedávno prijala viaceré nápravné kroky. Začala prácu na procedurálnych a legislatívnych zmenách nevyhnutných na účinné riešenie konfliktu záujmov, transparentnosti a efektívnosti postupov pri verejnom obstarávaní, na novelizácii právnych predpisov, postupoch pri zistení nezrovnalostí, ako aj na právomociach národného povoľujúceho úradníka (NAO). Vymenovala niekoľko kľúčových funkcionárov na vysokej úrovni – napríklad podpredsedu vlády zodpovedného za koordináciu fondov EÚ, ktorý je súčasne najvyšším predstaviteľom bulharského Koordinačného systému proti podvodom. Boli vymenovaní noví riaditelia Kontrolného úradu a Centrálnej finančnej a kontraktačnej jednotky (CFCU). Sú to kroky správnym smerom. Musia ich však nasledovať hodnoverné, štrukturálne nápravné opatrenia a zásadná reforma. 2. SÚčASNÝ STAV JEDNOTLIVÝCH FINANčNÝCH NÁSTROJOV 2.1. Finančné nástroje, pri ktorých sa vyskytli nezrovnalosti alebo nedostatky 2.1.1. PHARE/Prechodný fond Programy PHARE a Prechodný fond podporujú Bulharsko pri dokončení inštitucionálnych reforiem a príprave na prijatie oveľa väčších objemov pomoci v rámci štrukturálnych fondov. Celková suma pridelená na roky 2004 až 2007, ktorá sa implementuje v Bulharsku v rámci programov PHARE a Prechodného fondu, predstavuje okolo 650 mil. EUR. Konečná lehota na uzatváranie zmlúv v rámci finančných prostriedkov PHARE je november 2008 a v prípade Prechodného fondu december 2009. Fondy riadia bulharské orgány v rámci rozšíreného decentralizovaného implementačného systému prostredníctvom štyroch implementačných agentúr, ktoré Komisia akreditovala v júni 2007. Problémy Monitorovanie a audity ukazujú závažné nedostatky v riadiacich a kontrolných systémoch a upozorňujú na viaceré nezrovnalosti, prípady podozrenia z podvodu a konflikty záujmov medzi správnymi zložkami programu a zmluvnými dodávateľmi. Útvary Komisie vo februári pozastavili platby dvom implementačným agentúram, konkrétne Centrálnej finančnej a kontraktačnej jednotke (CFCU) a implementačnej agentúre na Ministerstve regionálneho rozvoja a verejných prác (MRRVP) a požiadali ich, aby prijali nápravné opatrenia na zlepšenie svojich riadiacich a kontrolných systémov. Bulharské orgány doteraz neprijali všetky nevyhnutné kroky na zabezpečenie riadneho finančného hospodárenia a nevenovali dostatočnú pozornosť zisteným nezrovnalostiam. Ďalšie kroky Komisia teraz odoberá týmto dvom implementačným agentúram (CFCU a MRRVP) právo riadiť pomoc v rámci programov Phare a Prechodného fondu. Z toho vyplýva, že CFCU a MRRVP už nesmú uzatvárať zmluvy v rámci týchto programov. Tento krok ovplyvní finančné prostriedky určené na kontraktáciu vo výške 250 mil. EUR. Twinningové zmluvy zahrnuté v týchto fondoch sú vyňaté z tohto rozhodnutia, keďže v ich riadení neboli zistené nezrovnalosti. Tieto zmluvy sú riadené s bezprostredným zapojením partnerského členského štátu. Komisia okrem toho necháva naďalej pozastavené platby týmto dvom agentúram. Komisia bude starostlivo sledovať situáciu podľa ďalších krokov, ktoré bulharské orgány prijmú na zabezpečenie riadneho finančného hospodárenia a na riešenie zistených nezrovnalostí. 2.1.2. SAPARD Bulharsko je oprávnené na financovanie z programu SAPARD vo výške 445 mil. EUR, z čoho doteraz bolo vyplatených 235 mil. EUR. Problémy S programom SAPARD súvisia tri skupiny problémov. Prvá sa týka projektov v hodnote 26 mil. EUR, ktoré v súčasnosti vyšetruje OLAF z dôvodu implementačných ťažkostí vyplývajúcich z podvodu a pravdepodobnej korupcie. Zdá sa, že bulharské orgány nedávno začali vymáhacie konania. Druhá sa týka vyšetrovania aktivít bývalého výkonného riaditeľa agentúry SAPARD vo veci opatrenia, na ktoré sa vyplatilo celkovo 10 mil. EUR. Výkonný riaditeľ bol prepustený v roku 2007 po obvineniach z nekalej činnosti pri riadení Štátneho poľnohospodárskeho fondu. Bulharské orgány pôvodne trvali na tom, že obvinenia nesúviseli s riadením finančných prostriedkov v rámci programu SAPARD. Úrad generálneho prokurátora Bulharska však na základe následného vyšetrovania obvinil bývalého výkonného riaditeľa z „protiprávneho schvaľovania projektov“ v rámci opatrenia „investície do veľkoobchodných trhov“. Začalo sa proti nemu trestné stíhanie. Tretí problém sa týka zistení nedávneho auditu útvarov Komisie, ktoré sa týkajú približne 105 mil. EUR, ktoré sa ešte majú z programu SAPARD vyplatiť príjemcom (a ktoré tvoria 63 % celkovej zostávajúcej sumy na vyplatenie v rámci tohto programu). Audit odhalil závažné nedostatky v kontrolnom systéme investičnej pomoci pri troch hlavných opatreniach programu. Ďalšie kroky Komisia informovala národného povoľujúceho úradníka (National Authorizing Officer – NAO) o výsledkoch auditu troch investičných opatrení a požiadala o vykonanie akčného plánu. Žiada sa, aby NAO predložil Komisii tento akčný plán spolu s harmonogramom jeho realizácie do 31. 7. 2008. Komisia okrem toho informovala bulharské orgány, že ďalšie žiadosti NAO o platby od Komisie, týkajúce sa akýchkoľvek ďalších výdavkov vynaložených v rámci týchto troch opatrení sa pozastavujú, kým Bulharsko nevykoná také opravy vo svojom systéme, ktoré Komisia bude považovať za uspokojivé. NAO by mal informovať Komisiu o nevyhnutných zlepšeniach v systéme do septembra 2008. Komisia zváži obnovenie platieb, ak dostane informáciu od bulharských úradov, že nápravné opatrenie sa zaviedlo v plnom rozsahu a ak túto informáciu potvrdí nezávislý orgán auditu. Platby národného povoľujúceho úradníka konečným príjemcom v rámci týchto opatrení by sa mali obnoviť až po implementácii akčného plánu. 2.1.3. ISPA – Kohézny fond Hoci mnohé členské štáty zaznamenali určité ťažkosti s včasnou implementáciou investícií do transeurópskej dopravnej siete a infraštruktúry životného prostredia, Bulharsko je v tomto smere mimoriadne pomalé. Doteraz iba 18 % (156 mil. EUR z pridelených finančných prostriedkov vo výške 879 mil. EUR) platieb bolo vyčerpaných pre tieto projekty, ktoré sa začali v rámci predvstupového nástroja ISPA, ale teraz sa dokončujú podľa pravidiel Kohézneho fondu. V decembri 2007 Komisia požiadala národné orgány, aby predložili akčný plán zameraný na urýchlenie implementácie projektov označených za problematické. Tento akčný plán preskúmali tak zodpovedné ministerstvá, ako aj útvary Komisie a zisťovali konkrétne dôvody oneskorenia, ako aj potrebné zlepšenia. Tieto zlepšenia sa musia vykonať urýchlene, aby sa zabezpečila implementácia všetkých projektov pred konečnou lehotou na certifikáciu výdavkov (koniec roku 2010). Problémy V januári 2008 boli v bulharskej tlači uverejnené obvinenia voči výkonnému riaditeľovi Národného fondu cestnej infraštruktúry (NFCI) týkajúce sa konfliktu záujmov súvisiaceho s podpisom zmlúv medzi NFCI a stavebnou firmou kontrolovanou príbuzným jeho rodiny. Okrem toho boli dvaja úradníci NFCI, ktorí boli zodpovední za implementáciu fondov EÚ, zatknutí a obvinení z brania úplatkov. Komisia 24. januára zaslala list ministerstvu financií, v ktorom žiadala prerušenie platieb na tri projekty NFCI realizované v rámci Kohézneho fondu (predtým v rámci nástroja ISPA), a taktiež žiadala, aby NFCI nepodpisoval žiadne nové zmluvy v rámci programov 2007 – 2013, kým sa záležitosť riadne nevyšetrí a neprijmú sa všetky potrebné nápravné opatrenia. Výkonného riaditeľa následne nahradila iná osoba. Financovanie odvetvia cestnej dopravy [144 mil. EUR na prebiehajúce projekty v rámci Kohézneho fondu (predtým v rámci nástroja ISPA)] sa prerušilo a pripravuje sa jeho oficiálne pozastavenie. Zmrazenie podpisovania nových zmlúv v odvetví cestnej dopravy (v rámci programov 2007 – 2013) zostáva v platnosti. Prvé audítorské správy po ukončení vyšetrovania, ktoré ministerstvo financií predložilo Komisii, Komisiu nepresvedčili, že NFCI bude schopný riadne implementovať projekty Kohézneho fondu. Komisia odporučila, aby sa vykonal nezávislý audit, ktorý by slúžil aj ako základ pre konkrétny a podrobný akčný plán na zlepšenie riadiacich a kontrolných systémov v NFCI. Dňa 18. júna 2008 útvary Komisie dostali audítorskú správu vypracovanú medzinárodnou audítorskou spoločnosťou na základe poverenia bulharských orgánov spolu s podrobným akčným plánom vychádzajúcim z predbežných zistení tejto audítorskej spoločnosti. Ďalšie kroky Nedávno vymenovaný podpredseda vlády pre fondy EÚ si uvedomuje dané problémy a pracuje na posilnení všeobecného koordinačného a implementačného systému štrukturálnych fondov v Bulharsku. S cieľom zjednodušiť a posilniť implementačný systém bulharské orgány nedávno znížili počet riadiacich orgánov pre bývalé projekty ISPA. Táto zmena presunie Národný fond cestnej infraštruktúry pod bližší dohľad a kontrolu ministerstva dopravy. Jedným z hlavných záverov správy externých audítorov je, že je potrebné ďalšie vyšetrovanie, najmä pokiaľ ide o viaceré prípady možného konfliktu záujmov. Bulharské orgány v súčasnosti organizujú vyšetrovacie konania v tomto smere. Zároveň sa prijali prvé kroky na zmenu organizačnej štruktúry NFCI vo väčšom rozsahu. Toto by malo byť prvým základným krokom v uvedenom podrobnom akčnom pláne. Včasná a účinná realizácia akčného plánu bude kľúčovým prvkom na hodnotenie súladu pri operačných programoch „Regionálny rozvoj“ a „Doprava“, v prípade ktorých je NFCI jedným z príjemcov. Lehoty na dokončenie tohto hodnotenia sú medzi septembrom a novembrom 2008. Certifikácia výdavkov pre tieto operačné programy závisí od kladného hodnotiaceho stanoviska orgánu pre hodnotenie súladu. Komisia preskúma realizáciu akčného plánu NFCI neskôr v tomto roku. Na základe tohto preskúmania Komisia určí, či monitorovací a kontrolný systém a administratívne kapacity fondu boli dostatočne posilnené, a teda či sa môže obnoviť uzatváranie zmlúv a financovanie. 2.2. Finančné nástroje v počiatočnej fáze nábehu Viaceré programy sú iba v počiatočnej fáze implementácie. To znamená, že sa doteraz uskutočnili len zálohové platby a že Komisia v súčasnosti skúma, či riadiace a kontrolné systémy zavedené Bulharskom na zabezpečenie riadneho finančného hospodárenia fondov sú dostatočne spoľahlivé. 2.2.1. Regionálny a kohézny fond Finančné prostriedky z regionálneho a kohézneho fondu pre Bulharsko na obdobie rokov 2007 – 2013 sú vo výške 5 667 mil. EUR. Príprava a implementácia nového programovacieho obdobia štrukturálnych fondov v Bulharsku sa začala celkom dobre. Všetky programy boli predložené a schválené včas a faktická implementácia celého radu operačných programov zaznamenáva pokrok. V súlade s ustanoveniami právneho základu politiky súdržnosti bulharské orgány v súčasnosti pracujú na súhrnnom hodnotení súladu celkového systému riadenia štrukturálnych a kohéznych fondov. Táto úloha sa vykonáva v rámci právomocí národného Kontrolného úradu, ktorého nedostatočné posilnenie považuje Komisia naďalej za veľmi vážny problém. V júni 2008 bol vymenovaný nový riaditeľ Kontrolného úradu a bola podpísaná rámcová zmluva na využívanie externých audítorov. Tieto dva kroky sú veľmi vítané, mali by však na ne nadväzovať ďalšie opatrenia, najmä s cieľom podstatne zvýšiť vlastné administratívne kapacity tohto orgánu. 2.2.2. Európsky sociálny fond Z Európskeho sociálneho fondu sa v Bulharsku financujú dva operačné programy – operačný program „Rozvoj ľudských zdrojov“ a operačný program „Administratívne kapacity“. Ich výška dosahuje 1,185 mld EUR. Tieto dva operačné programy boli prijaté v októbri 2007 a prvé grantové schémy a aktivity sa začali v roku 2008. V súlade s príslušným finančným nariadením (nariadenie 1083/2006) sa uskutočnili iba automatické zálohové platby (vo výške 59 mil. EUR). Hodnotenie súladu riadiacich a kontrolných systémov Bulharska pre výdavky v rámci Európskeho sociálneho fondu vykoná Komisia v druhej polovici roku 2008 na základe podkladov predložených bulharskými orgánmi. Ďalšie kroky Hodnotenie súladu musí poskytnúť záruku, že systémy zavedené Bulharskom sú v súlade s príslušným finančným nariadením a môžu zabezpečiť riadne finančné hospodárenie a efektívnu implementáciu Sociálneho fondu. Bulharským orgánom nemožno uhradiť žiadne projektové výdavky dovtedy, kým Komisia neschváli toto hodnotenie. Bulharské orgány by mali predložiť svoje podklady na hodnotenie v lete alebo začiatkom jesene tohto roku. 2.2.3. Európsky fond pre rybné hospodárstvo Európska komisia v decembri 2007 schválila operačný program pre odvetvie rybného hospodárstva Bulharska na obdobie 2007 – 2013. Celkové oprávnené verejné výdavky programu dosahujú 107 mil. EUR, pričom pomoc EÚ cez Európsky fond pre rybné hospodárstvo (EFRH) dosahuje 80 mil. EUR. Program pokrýva celé územie Bulharska, ktoré je celé označené za konvergenčný región. Doteraz sa uskutočnila iba jedna zálohová platba a hodnotenie súladu by sa malo uskutočniť do decembra 2008. Efektívne spustenie programu sa plánuje v septembri 2008 uverejnením prvej výzvy na predkladanie projektových návrhov. Za implementáciu operačného programu EFRH zodpovedá Národná agentúra pre rybolov a akvakultúru (NARA). Agentúra v súčasnosti posilňuje svoje administratívne kapacity zaoberajúce sa implementáciou operačného programu a spoločnej politiky rybného hospodárstva. Ďalšie kroky Podobne ako pri ostatných programoch v rámci štrukturálnych fondov, je úhrada projektových výdavkov podmienená uspokojivým hodnotením súladu. V nariadeniach o EFRH sú okrem toho stanovené viaceré možnosti na pozastavenie, prerušenie alebo finančné úpravy prídelov v rámci operačných programov v prípade nezrovnalostí alebo systematických nedostatkov v riadiacom a kontrolnom systéme. Rovnako ako v prípade štrukturálnych a poľnohospodárskych programov, aj pri programe pre oblasť rybného hospodárstva sa uplatňuje metóda integrovaného auditu. 2.2.4. Hotovostný a schengenský fond Bulharsko je príjemcom Hotovostného a schengenského fondu (Cash Flow and Schengen Facility) s celkovým prídelom Spoločenstva vo výške 239,5 mil. EUR. V súlade s článkom 32 aktu o pristúpení, v ktorom sa uvádza, že najmenej 50 % celkovej sumy sa musí vyčleniť na akcie na vonkajších hraniciach Únie a na implementáciu schengenského acquis , Bulharsko vyčlenilo 161 mil. EUR (67 %) pre schengenskú časť fondu. Ďalšie kroky Bulharské orgány musia zabezpečiť správne riadenie a kontrolu schengenskej časti fondu, najmä pokiaľ ide o postupy pri uzatváraní zmlúv a verejnom obstarávaní. Nie je vôbec jasné, či Centrálna finančná a kontraktačná jednotka (CFCU) uvedená v bode 2.1.1., ktorá je zapletená do problémov týkajúcich sa financovania zo zdrojov PHARE, bude schopná poskytnúť potrebné záruky. CFCU musí zaviesť procesné záruky, aby zaručila, že sa predíde akýmkoľvek potenciálnym alebo skutočným konfliktom záujmov pri vyhodnocovaní verejných súťaží. V prípade vážnych nedostatkov v riadiacich a kontrolných systémoch je možné pri zúčtovaní vykonať významné finančné úpravy a/alebo vrátenie platieb. 2.2.5. Fondy v rámci všeobecného programu „Solidarita a riadenie migračných tokov“ Bulharsko sa zúčastňuje na tomto všeobecnom programe a na rok 2007 má úhrnný prídel 1 mil. EUR (na dva z týchto fondov) a na rok 2008 1,8 mil. EUR (na tri zo štyroch fondov). Ďalšie kroky Bulharské orgány určené na riadenie fondov v rámci všeobecného programu „Solidarita a riadenie migračných tokov“ musí rozšíriť svoje administratívne kapacity na prípravu programov a prevádzkovanie kontrolných systémov. Absorpčnú schopnosť je potrebné zlepšiť tak na úrovni zadávajúcich orgánov, ako aj na úrovni príjemcov. 2.3. Spolupráca s úradom OLAF OLAF vyšetroval prípady týkajúce sa financovania zo zdrojov PHARE a SAPARD. Skúsenosti úradu OLAF upozorňujú na niektoré základné nedostatky vo výkonnosti bulharskej verejnej správy a súdnictva. Keď sa odhalí podvod, chýba dostatočná vôľa konať rozhodne, rýchlo a v spolupráci s ďalšími štátnymi orgánmi. Napríklad Štátny poľnohospodársky fond (ŠPF), bulharský orgán zaoberajúci sa platbami v rámci programu SAPARD, nebol dostatočne aktívny v konaní pri obvineniach z nezrovnalostí, konfliktu záujmov alebo podvodu týkajúcich sa tohto druhu financovania zo zdrojov Spoločenstva. Závažné nedostatky boli v úrovni spolupráce a koordinácie medzi rôznymi orgánmi zapojenými do riešenia týchto záležitostí. V prípade programu SAPARD prokuratúra pri Najvyššom kasačnom súde zjavne nebola schopná postúpiť ŠPF dôkazy, ktoré by mu umožnili začať konanie na vymáhanie finančných prostriedkov. Na druhej strane, keď ŠFP začne takéto vymáhacie konania, záležitosť sa postúpi útvaru vymáhania štátnych pohľadávok v rámci ministerstva financií. Zdá sa, že ŠFP týmto prestáva byť účastníkom konania a proces sa zastaví. V praxi to znamená, že neexistuje ústredné miesto, ktoré preberá zodpovednosť a v konečnom dôsledku ani žiadny odstrašujúci prvok proti pokračovaniu nekalých praktík. Bulharské justičné orgány majú tendenciu zvoliť si postup rozdelenia určitého prípadu na menšie časti, čo zabraňuje účinnému vyšetreniu a súdnemu záveru. Existujú aj príklady súdnych konaní, ktoré sa začali, ale následne sa bez odôvodnenia uzavreli, čím došlo k zmareniu ďalšieho vyšetrovania vedeného úradom OLAF. Okrem toho úrad OLAF zaznamenal prípady porušenia dôvernosti, nevhodného prenosu a nedostatočnej ochrany dôverných informácií. Existuje silné podozrenie zo zapojenia organizovaného zločinu. Nedávno vymenovaný podpredseda vlády si uvedomuje túto situáciu a začal nápravné kroky. Bol prijatý záväzok pripraviť a prijať zákon uľahčujúci prácu úradu OLAF a pomoc pre tento úrad pri vykonávaní kontrol na mieste podľa nariadenia (Euratom, ES) č. 2185/96. A napokon, OLAF úzko spolupracuje s bulharskými orgánmi, aby sa zabezpečilo, že poučenia vyplývajúce z prípadov fondu SAPARD sa plne zohľadnia tak v rámci justičných, ako aj kontrolných postupov týkajúcich sa súčasných a budúcich prípadov. 3. ZÁVER Finančné prostriedky EÚ určené pre Bulharsko sú praktickým vyjadrením solidarity Únie s občanmi Bulharska. Tieto finančné prostriedky sú určené na pomoc menej rozvinutým regiónom v Bulharsku cestou urýchlenia investícií do dopravnej, telekomunikačnej a energetickej infraštruktúry, zvyšovania konkurencieschopnosti, podpory sociálnej súdržnosti a zvýšenia celkovej hospodárskej výkonnosti a stability Bulharska. Efektívne využívanie týchto finančných prostriedkov si vyžaduje, aby boli zavedené účinné a spoľahlivé riadiace a kontrolné štruktúry, ktoré podporujú riadnu implementáciu v priebehu celého projektového cyklu – od posúdenia uskutočniteľnosti a vypracovania projektového návrhu cez verejnú súťaž a uzatváranie zmlúv až po kontrolu a hodnotenie ex ante a ex post. Bulharsko nie je schopné plne využiť výhody tejto pomoci v dôsledku kritických nedostatkov vo výkonnosti verejnej správy a súdnictva, či už na miestnej, regionálnej alebo centrálnej úrovni. Bulharská verejná správa trpí vysokou fluktuáciou zamestnancov, neatraktívnymi platmi, ktoré vytvárajú príležitosti pre korupciu, a zastaranými, centralizovanými postupmi. Predovšetkým nerozhodnosť pri využívaní donucovacích právomocí na nápravu nezrovnalostí a podvodov formou bezodkladného spätného vymáhania alebo inými ochrannými opatreniami a faktická absencia nezávislosti národného kontrolného orgánu a implementačných agentúr vzbudzujú vážne obavy. Nedostatok priamej zodpovednosti a transparentnosti vo verejnom obstarávaní pri vyhlasovaní verejných súťaží na čerpanie fondov EÚ predstavuje závažný problém. Korupcia na vysokých miestach a organizovaný zločin znásobujú tieto problémy celkovo slabej výkonnosti verejnej správy a súdnictva. Tak, ako sa to zdôrazňovalo vo všetkých správach Komisie o mechanizmoch spolupráce a overovania vrátane správy prijatej zároveň s týmto oznámením, je nevyhnutná neustála aktívna účasť a výsledky v boji proti korupcii a organizovanému zločinu. Má to priamy vplyv na výkonnosť verejnej správy Bulharska a teda aj na jej schopnosť zabezpečiť správne riadenie a efektívne čerpanie fondov EÚ. Bulharsko potrebuje nielen podstatne zvýšiť výkonnosť svojej verejnej správy, ale aj drasticky obmedziť príležitosti pre korupciu na vysokej úrovni a účinne bojovať proti organizovanému zločinu. Je naliehavo potrebné konať, pretože v prípade niektorých fondov sa blížia lehoty na ukončenie uzatvárania zmlúv, po uplynutí ktorých budú finančné prostriedky pre Bulharsko stratené. Bulharsko potrebuje: - posilniť administratívne kapacity na riadenie fondov EÚ zaručením ich stability, zaškolenia a technickej kvalifikácie personálu. Pri menovaniach do riadiacich pozícií sa musí predchádzať akýmkoľvek potenciálnym konfliktom záujmov, - odstrániť existujúce alebo potenciálne siete konfliktu záujmov v celkovom riadení fondov, - zlepšiť dohľad nad postupmi verejného obstarávania a zlepšiť ich transparentnosť na centrálnej, regionálnej a miestnej úrovni v úplnom súlade s platnými pravidlami EÚ, - zvýšiť kontrolu právoplatnosti a správnosti výdavkov vykonávaním skutočných a pravidelných kontrol na mieste a vlastných auditov v rámci všetkých programov financovania, - zabezpečiť, aby finančné prostriedky EÚ boli chránené a aby pri zistení nezrovnalostí alebo podvodu boli príkazy na vymáhanie pohľadávok v prípade potreby uplatnené bezodkladne priamo zodpovednými implementačnými alebo dozornými orgánmi, - bezodkladne informovať Komisiu o prípadoch nezrovnalostí alebo podvodu – či už potvrdených alebo domnelých. Určiť jasné definície nezrovnalostí a podvodu a pokyny na postupy, ktoré sa majú dodržiavať pri podávaní správ, - zaviesť opatrenia, ktoré zabránia porušovaniu dôvernosti, nesprávnemu prenosu a úniku dôverných informácií s cieľom umožniť primeranú výmenu informácií, ktorá nebráni vyšetrovaniu a súdnemu konaniu, - v prípade potreby urýchlene prijať ochranné, nápravné a disciplinárne opatrenia a zodpovedajúco o tom informovať Komisiu, - vychádzať z počiatočných krokov prijatých na zlepšenie koordinácie medzi ministerstvami, rôznymi kľúčovými zainteresovanými stranami, ako aj medzi centrálnymi, regionálnymi a miestnymi orgánmi. Nedávno sa na celoštátnej úrovni prijali určité kroky na riešenie týchto kritických nedostatkov v programovom riadení a finančnej kontrole. Je to pozitívny posun v správnom smere a musí sa udržať. Komisia je pripravená poskytnúť poradenstvo, pomoc a podporu Bulharsku, aby vyriešilo tieto problémy. Vyzýva aj členské štáty, aby taktiež pomáhali Bulharsku tým, že budú naďalej poskytovať nezávislé odborné poradenstvo na vysokej úrovni. Akonáhle Bulharsko prijme nevyhnutné nápravné opatrenia na zlepšenie finančného riadenia a sprísni kontrolné systémy, Komisia je pripravená zmeniť svoje rozhodnutie o zrušení akreditácie dvoch dotknutých implementačných agentúr, konkrétne Centrálnej finančnej a kontraktačnej jednotky a implementačnej agentúry na ministerstve regionálneho rozvoja a verejných prác.